二唁詩 少保張公
作者：鄭思肖
朝代：宋

paragraphs: 將軍本北人，歸順年已久。
擢身將校中，腰綰中國綬。
身潤白玉潔，面獰黑鐵醜。
剛勇有武威，功出衆人右。
一朝天柱折，當晝豐其蔀。
陰陽反鐵炭，桮棬賊杞柳。
公卿文章士，盡醉馬乳酒。
未聞天地間，生死反噬狗。
幸有張將軍，强哉氣赳赳。
生死不携異，寧受奸宄狃。
平生鐵石腸，明白照九有。
熒熒赤伏符，百拜懸右肘。
謀畫入微茫，僵目拇撐口。
死戰拓山開，高擎日月走。
剖心餧龍雛，淋漓血雙手。
聖火壽綿綿，凡水焉能溲。
瞬目出死關，命在事非偶。
張巡埋骨地，頑石變瓊玖。
白光射天門，璀璨奪星斗。
英氣磨不壞，生公踵其後。
播蕩大海外，若子死戀母。
屈指我世祖，建武又乙酉。
惡獸腦百裂，始識獅子吼。
天風吹新雨，濁劫淨無垢。